তুহিন সারোয়ার- গাজীপুর সদর উপজেলার মির্জাপুর ইউনিয়নের কাঞ্জানল গ্রামে বসত বাড়িতে অগ্নিকাণ্ডের ঘটনা ঘটেছে। সোমবার রাতে এ অগ্নিকাণ্ডের ঘটনা ঘটে। জয়দেবপুর ফায়ার সার্ভিসের সিনিয়র স্টেশন অফিসার মো. জাকির হোসেন ও স্থানীয়রা জানান, রাত ১১টার দিকে কাঞ্জানল গ্রামের মফিজ উদ্দিনের বাড়িতে আগুন লাগে। মুহুতেই আগুন ওই বাড়ির বিভিন্ন কক্ষে ছড়িয়ে পড়ে। এসময় স্থানীয়রা আগুন নেভাতে ব্যর্থ হয়ে ফায়ার সার্ভিসে খবর দেয়। জয়দেবপুর ফায়ার সার্ভিসের ২টি ইউনিট কর্মীরা ঘটনাস্থলে পৌছে প্রায় পৌণে এক ঘণ্টা চেষ্টা করে আগুন নেভায়। আগুনে ওই বাড়ির ৭টি কক্ষ এবং মালামাল পুড়ে গেছে। বৈদ্যুতিক গোলযোগ থেকে আগুনের সূত্রপাত হয়েছে বলে প্রাথমিকভাবে ধারণা করছেন ওই কর্মকর্তা।